OZNÁMENIE KOMISIE

Usmerňujúci dokument o krokoch, ktoré majú prijať členské štáty EÚ v prípade pochybností o zákonnosti dreva pochádzajúceho z druhov uvedených v dohovore CITES dovážaného do EÚ

(2018/C 376/01)

KROKY, KTORÉ MAJÚ PRIJAŤ ČLENSKÉ ŠTÁTY EÚ V PRÍPADE POCHYBNOSTÍ O ZÁKONNOSTI DREVA POCHÁDZAJÚCEHO Z DRUHOV UVEDENÝCH V DOHOVORE CITES DOVÁŽANÉHO DO EÚ

Účelom tohto oznámenia je poskytnúť príslušným orgánom členských štátov EÚ usmernenia týkajúce sa vykonávania nariadení EÚ o obchode s voľne žijúcimi druhmi (1) v situáciách, keď sa zásielky dreva z druhov uvedených v Dohovore o medzinárodnom obchode s ohrozenými druhmi voľne žijúcich živočíchov a rastlín (CITES) dovážajú do EÚ s povolením na vývoz vydaným orgánmi vyvážajúcej krajiny, ale ak existujú pochybnosti o tom, že drevo bolo vyťažené v súlade s uplatniteľnými právnymi predpismi krajiny ťažby.

1. Podkladové informácie

Podľa nariadení EÚ o obchode s voľne žijúcimi druhmi môže výkonný orgán CITES členského štátu EÚ vydať povolenia na dovoz CITES iba v prípade, ak vyvážajúca krajina vydala povolenie na vývoz v súlade s dohovorom CITES (2). Tým sa okrem iného predpokladá, že vyvážajúca krajina bola ubezpečená o tom, že daný exemplár nebol získaný proti zákonným predpisom na ochranu fauny a flóry dotyčného štátu (3).

Podľa článku 7 ods. 6 nariadenia (ES) č. 865/2006 zmeneného nariadením Komisie (EÚ) 2015/870 (4) sa „vývozné povolenia a potvrdenia na opätovný vývoz vydané tretími krajinami akceptujú iba v prípade, ak príslušný orgán dotknutej tretej krajiny poskytne, keď sa o to požiada, uspokojivé informácie o tom, že exempláre boli získané v súlade s právnymi predpismi o ochrane príslušných druhov“.

Článok 7 ods. 6 nariadenia (ES) č. 865/2006 sa vzťahuje na všetky exempláre, pre ktoré je potrebné vydať povolenia na vývoz podľa nariadenia (ES) č. 338/97, ale týka sa najmä druhov dreva. Nedávne príklady ukázali, že členské štáty EÚ čelia situáciám, keď musia spracovať žiadosti o povolenia na dovoz dreva uvedeného v dohovore CITES, pri ktorom existujú vážne pochybnosti o zákonnosti pôvodu zásielky. K zásielkam je priložené platné povolenie na vývoz vydané vyvážajúcou krajinou, čo by v zásade malo zaručiť, že vyvážajúca krajina overila zákonnosť pôvodu dreva. Informácie z rôznych zdrojov však môžu vyvolávať pochybnosti o zákonnosti ich pôvodu a o tom, či vyvážajúca krajina riadne overila, že exempláre neboli získané v rozpore s jej právnymi predpismi na ochranu fauny a flóry.

V takejto situácii je dôležité, aby členské štáty EÚ postupovali jednotne a vykonávali rovnocennú mieru kontroly zákonného pôvodu výrobkov, čo by v konečnom dôsledku mohlo viesť k tomu, že povolenia na dovoz zamietnu. Jednotnosť medzi členskými štátmi EÚ by sa mala zabezpečiť s pomocou tohto usmernenia k výkladu článku 7 ods. 6 nariadenia (ES) č. 865/2006. Členským štátom EÚ je adresovaná výzva, aby v závislosti od jednotlivých prípadov používali nižšie uvedené prvky, a to spôsobom, ktorý je primeraný každej situácii, ktorú musia riešiť.

2. Postavenie tohto dokumentu

Tento usmerňujúci dokument vypracovali pracovníci Komisie a návrh schválil Výbor pre obchod s voľne žijúcimi živočíchmi a rastlinami zriadený podľa článku 18 nariadenia (ES) č. 338/97, schválili ho teda príslušné orgány členských štátov.

Tento usmerňujúci dokument je určený na pomoc vnútroštátnym orgánom pri uplatňovaní nariadenia (ES) č. 338/97. Nie je právne záväzný, jeho jediným účelom je poskytnúť informácie o určitých aspektoch nariadenia (ES) č. 865/2006 a o opatreniach, ktoré sa považujú za najlepšie postupy. Nenahrádza ani nedopĺňa žiadne z ustanovení platného práva Únie uvedené v oddiele 1 tohto dokumentu, ani sa ním žiadne z týchto ustanovení, ktoré predstavujú uplatniteľný právny základ, nemení. Dokument by sa nemal posudzovať izolovane, nemal by sa používať ako „samostatný“ odkaz, ale vždy len v spojitosti s právnymi predpismi. Len Súdny dvor Európskej únie je oficiálne oprávnený poskytovať výklad práva Únie.

Dokument elektronicky uverejní Komisia a môžu ho uverejniť aj členské štáty EÚ. V roku 2021 ho preskúma Výbor pre obchod s voľne žijúcimi živočíchmi a rastlinami.

3. Usmernenie k výkladu článku 7 ods. 6 nariadenia (ES) č. 865/2006

Akty práva Únie sa musia vykladať v súlade s ich cieľmi. V článku 1 nariadenia (ES) č. 338/97 sa stanovuje, že cieľom uvedeného nariadenia je „chrániť druhy voľne žijúcich živočíchov a rastlín a zaručiť ich ochranu reguláciou obchodu s nimi“. Ustanovenia daného nariadenia sa preto musia vykladať spôsobom, ktorý je v súlade s uvedeným cieľom.

V článku 191 ods. 2 Zmluvy o fungovaní Európskej únie sa okrem toho stanovuje, že environmentálna politika musí byť založená na zásade predbežnej opatrnosti. To znamená, že ak v dôsledku opatrenia alebo politiky hrozí vážna alebo nenapraviteľná škoda pre verejnosť alebo životné prostredie, nedostatok vedeckej istoty by nemal byť zámienkou pre oneskorené prijatie účinných opatrení, ktoré mohli takejto škode zabrániť. Cieľom tejto zásady je zabezpečiť vyššiu úroveň ochrany životného prostredia prostredníctvom preventívneho rozhodovania v prípade takýchto rizík.

V súlade s judikatúrou Súdneho dvora Európskej únie sa zásada predbežnej opatrnosti uplatňuje okrem iného na výklad a uplatňovanie acquis Únie v oblasti životného prostredia, a teda aj na výklad a uplatňovanie nariadenia (ES) č. 338/97. Členské štáty EÚ by mali zásadu predbežnej opatrnosti uplatňovať pri uplatňovaní svojej diskrečnej právomoci podľa nariadenia (ES) č. 338/97.

Podľa článku 7 ods. 6 nariadenia (ES) č. 865/2006 musia orgány členských štátov CITES po prijatí žiadosti o dovoz exemplárov z CITES rozhodnúť, či je potrebné s vyvážajúcou krajinou konzultovať. V článku 7 ods. 6 sa od nich nevyžaduje, aby s vyvážajúcou krajinou systematicky konzultovali. Odporúča sa, aby členské štáty EÚ pri rozhodovaní o tom, či by mali v danom prípade s danou krajinou konzultovať, zaujali prístup založený na posúdení rizika.

a) Ktoré prvky by mali členské štáty EÚ zvážiť pri rozhodovaní o tom, či je potrebné konzultovať s vyvážajúcou krajinou?

Členské štáty EÚ by mali zvážiť tieto prvky:

— Existujú informácie o vyvážajúcej krajine, pokiaľ ide o vykonávanie dohovoru CITES, z ktorých možno usudzovať, že táto krajina nevykonáva dostatočné kontroly na zaručenie zákonnosti pôvodu zásielky (napríklad, ak sa na danú krajinu vzťahujú osobitné odporúčania alebo opatrenia na dodržiavanie súladu zo strany stáleho výboru dohovoru CITES, alebo ak sa v podobnom prípade vyžaduje ďalšie overovanie podľa nariadenia EÚ o dreve (5), a to v súlade s príslušným usmerňujúcim dokumentom (6))?

— Existujú informácie zo spoľahlivých zdrojov, ktoré naznačujú, že zásielka dreva nemusí pochádzať zo zákonných zdrojov?

— Existujú náznaky, že by sa niektorá spoločnosť z dodávateľského reťazca podieľala na postupoch súvisiacich s nelegálnou ťažbou?

— Nakoľko zložitý je dodávateľský reťazec? Ako ťažko sa dá sledovať zdroj dreva?

— Existuje v danej krajine vysoké riziko korupcie?

Ak informácie získané pri kontrole uvedených skutočností vyvolávajú vážne podozrenie, že zásielka mohla byť získaná v rozpore s príslušnými právnymi predpismi vyvážajúcej krajiny na ochranu druhov, odporúča sa, aby členský štát EÚ nadviazal kontakt s výkonným orgánom CITES vyvážajúcej krajiny (a zároveň informoval vedecký orgán CITES v uvedenej krajine a v relevantných prípadoch aj licenčný orgán/licenčné orgány FLEGT (7) danej krajiny, ako aj jej kontaktné miesta FLEGT alebo správy lesov). V prípade výrazných oneskorení (8) musí byť perspektívny dovozca o tejto konzultácii informovaný.

b) Ktoré informácie by sa mali požadovať od vyvážajúcej krajiny?

Navrhuje sa, aby členské štáty EÚ pri rozhodovaní o otázkach, ktoré chcú položiť vyvážajúcej krajine, zvážili tento kontrolný zoznam:

— Na to, aby mohla vyvážajúca krajina vydať povolenie na vývoz dreva pochádzajúceho z druhov z prílohy II k dohovoru CITES, musí byť táto krajina ubezpečená o tom, že daný exemplár bol vyťažený v súlade s právnymi predpismi na ochranu fauny a flóry. Aké sú právne predpisy na ochranu fauny a flóry, ktoré sa uplatňujú na povolenie na vývoz?

— Aký systém sa používa na overenie dodržiavania týchto právnych predpisov? Ako sa tento systém zaviedol v prípade zásielky, na ktorú sa vzťahuje predmetné povolenie na vývoz? Konkrétne, aké dokumenty boli vydané a aké kontroly sa vykonali na zabezpečenie súladu s požiadavkami na overenie zákonnosti?

— Identifikovali sa všetky hospodárske subjekty zapojené do dodávateľského reťazca od fázy ťažby až po fázu vývozu do EÚ (ťažba, preprava, prvý a následný predaj, základné a druhotné spracovanie, vývoz)? Ako bola zaručená vysledovateľnosť zásielky v rámci dodávateľského reťazca, ktorou sa malo zabezpečiť, aby exempláre uvedené v povolení na vývoz zodpovedali vyťaženým exemplárom?

Ak je to potrebné, členské štáty EÚ môžu takisto vyzvať vyvážajúce krajiny, aby poskytli tieto konkrétne informácie, keďže na základe skúseností sú takéto prvky často nevyhnutné na riadne posúdenie zákonnosti pôvodu dreva:

— úplný názov a adresa vyvážajúcej spoločnosti;

— zemepisný pôvod dreva (región, miesto koncesie a súvisiace podrobnosti);

— rok, v ktorom sa vyvezené drevo vyťažilo, a overenie, či sa drevo vyviezlo v rámci kvóty príslušného roku (ak ide o vývoznú kvótu CITES alebo vnútroštátnu kvótu na ťažbu);

— informácie týkajúce sa plánu riadenia, povolenie(-ia) na ťažbu alebo výrub, ako aj všetky ďalšie dôležité informácie v závislosti od platných právnych predpisov vyvážajúcej krajiny;

— informácie týkajúce sa miesta výrubu (napr. pozemky a čísla stromov), z ktorých drevo pochádza;

— informácie týkajúce sa vysledovateľnosti od miesta výrubu po miesto spracovania alebo vývozu.

c) Za akých podmienok by sa informácie z vyvážajúcich krajín mohli považovať za „uspokojivé“?

Odpoveď výkonného orgánu CITES vyvážajúcej krajiny na uvedené otázky by mal dovážajúci členský štát EÚ zvážiť, aby mohol posúdiť, či poskytuje konzistentný a spoľahlivý súbor informácií, ktorý poskytuje dostatočné záruky, že zásielka pochádza z dreva získaného v súlade s uplatniteľnými právnymi predpismi na ochranu fauny a flóry vo vyvážajúcej krajine. Ak sú tieto podmienky splnené a existujú opodstatnené dôvody domnievať sa, že predložené dokumenty sú platné a overiteľné, informácie by sa mali považovať za uspokojivé a povolenie na dovoz by sa malo vydať.

Ak sa poskytnuté informácie nedajú považovať za dostatočné alebo im chýbajú dôležité prvky, odporúča sa, aby členské štáty EÚ kontaktovali vyvážajúcu krajinu, a chýbajúce prvky si vyžiadali.

Ak aj napriek pokusom získať požadované informácie nie sú prvky poskytnuté vyvážajúcou krajinou ako odpoveď na uvedené otázky dostatočné na to, aby sa dal vyvodiť záver, že exempláre boli získané v súlade s právnymi predpismi na ochranu príslušných druhov, alebo ak nebola poskytnutá žiadna odpoveď, členské štáty by nemali vydať príslušné povolenie na dovoz podľa článku 7 ods. 6 nariadenia (ES) č. 865/2006 (9).

V osobitnom prípade vyvážajúcich krajín, ktoré s EÚ uzavreli dobrovoľnú dohodu o partnerstve FLEGT, podľa ktorej sa na zásielky dreva vyvážané touto krajinou vydávajú licencie FLEGT, sa môže stať, že vnútroštátny systém udeľovania licencií v danej krajine bude obsahovať požiadavku, aby k zásielkam dreva uvedeného v dohovore CITES bolo priložené povolenie na vývoz CITES aj licencia FLEGT (10). Licencia FLEGT poskytuje dodatočné záruky týkajúce sa zákonnosti pôvodu zásielky. V takýchto prípadoch si výkonný orgán môže vyžiadať aj informácie od príslušného licenčného orgánu FLEGT vyvážajúcej krajiny. Takisto sa odporúča, aby bol v prípadoch, keď sa uvádza licencia FLEGT na drevo uvedené v dohovore CITES, o tejto skutočnosti informovaný aj príslušný orgán FLEGT členského štátu EÚ (11).

d) Aké ďalšie opatrenia možno prijať na zabezpečenie rovnakej úrovne kontroly medzi členskými štátmi?

Členským štátom je adresovaná výzva, aby sa s ostatnými členskými štátmi EÚ a Komisiou podelili o informácie o prípadoch, v ktorých neboli schopné vydať povolenie na dovoz pre neuspokojivé alebo chýbajúce odpovede z vyvážajúcich krajín na uvedené otázky.

V záujme zabezpečenia spoločného prístupu na úrovni EÚ by sa mala dať táto záležitosť, ak sa to bude považovať za potrebné, do pozornosti skupine odborníkov z príslušných riadiacich orgánov CITES. Na tomto základe by skupina odborníkov mohla odporučiť, aby:

i) Komisia kontaktovala príslušnú vyvážajúcu krajinu, aby mohla tlmočiť obavy, pokiaľ ide o zákonnosť vývozu dotknutých druhov, a požiadať o objasnenie prvkov, ktoré viedli k zamietnutiu vydania povolení;

ii) sa zaviedlo pozastavenie dovozu pre konkrétne druhy a krajiny do všetkých členských štátov EÚ, ak sa informácie, ktoré vyvážajúca krajina poskytne na základe žiadosti Komisie, považujú za nedostatočné. Mohlo by sa to uskutočniť na základe článku 4 ods. 6 nariadenia (ES) č. 338/97, v ktorom sa stanovuje, že „po porade s príslušnými krajinami pôvodu, v súlade s regulačným postupom uvedeným v článku 18 ods. 2 a po zohľadnení stanoviska Vedeckej preskúmavacej skupiny môže Komisia stanoviť všeobecné obmedzenia alebo obmedzenia týkajúce sa niektorých krajín pôvodu pre dovoz do Spoločenstva“;

iii) EÚ predkladá túto záležitosť do pozornosti sekretariátu dohovoru CITES a stáleho výboru CITES v rámci mechanizmov dodržiavania pravidiel dohovoru CITES (12).

4. Odkaz na nariadenie EÚ o dreve

Vyššie navrhnuté kroky sú osobitne dôležité od nadobudnutia účinnosti nariadenia EÚ o dreve (13) v roku 2013, v ktorom sa zakazuje uvádzanie nelegálne vyťaženého dreva na trh EÚ. Ďalšie informácie týkajúce sa overovania zákonnosti podľa nariadenia EÚ o dreve, a najmä vymedzenie pojmu „uplatniteľné právne predpisy“ v článku 2 písm. h) daného nariadenia, sú uvedené v prílohe k tomuto dokumentu.

Osobitné pravidlá týkajúce sa druhov dreva uvedených v dohovore CITES sú stanovené v článku 3 nariadenia EÚ o dreve: „Drevo druhov uvedených v prílohách A, B alebo C k nariadeniu (ES) č. 338/97, ktoré spĺňa požiadavky uvedeného nariadenia a jeho vykonávacích ustanovení, sa na účely tohto nariadenia považuje za legálne vyťažené“. Dôvodom tohto predpokladu je, že – ako je opísané vyššie – sa v dohovore CITES kladie na zmluvné strany požiadavka, aby udelili povolenie na vývoz len v prípade, ak bol daný druh vyťažený okrem iného v súlade s príslušnými vnútroštátnymi právnymi predpismi vyvážajúcej krajiny.

V tejto súvislosti sa odporúča, aby v každom členskom štáte EÚ riadiaci orgán CITES na jednej strane a príslušné orgány zodpovedné za vykonávanie nariadenia EÚ o dreve a nariadenia FLEGT (14) na strane druhej navzájom spolupracovali (najmä prostredníctvom výmeny informácií), a tým zabezpečili, že sa príslušné nariadenia budú v danom členskom štáte vykonávať konzistentne. V prípadoch, keď má riadiaci orgán CITES v niektorom členskom štáte EÚ pochybnosti o zákonnosti zásielok dreva, mal by o tom informovať svojho partnera zodpovedného za vykonávanie nariadenia EÚ o dreve a nariadenia FLEGT a prípadne aj príslušné orgány presadzovania právnych predpisov, ktoré sú zodpovedné za kontroly dreva, aby ich informoval o ich aktivitách. Podobne by príslušné orgány zodpovedné za nariadenie EÚ o dreve a nariadenie FLEGT mali svojich partnerov v rámci dohovoru CITES informovať aj v prípadoch, keď dostanú informácie, ktoré sa týkajú alebo sa môžu týkať druhov uvedených v dohovore CITES.

S cieľom pomôcť členským štátom pri vykonávaní nariadenia EÚ o dreve vytvorila Komisia pre príslušné orgány zodpovedné za uvedené nariadenie zabezpečenú platformu na výmenu informácií o otázkach týkajúcich sa nariadenia EÚ o dreve (15). Prístup k tejto platforme môže Komisia udeliť aj riadiacim orgánom CITES, s cieľom pomôcť všetkým príslušným orgánom pri výmene informácií týkajúcich sa zákonnosti výrobkov z dreva dovážaných do EÚ. Komisia v spolupráci s členskými štátmi vypracovala aj usmerňujúci dokument s cieľom riešiť otázky súvisiace s vykonávaním nariadenia EÚ o dreve (16). Usmerňujúci dokument je k dispozícii na webovom sídle Komisie spolu s ďalšími zdrojmi informácií, napríklad informačnými poznámkami o vývoji v oblasti vykonávania a presadzovania nariadenia EÚ o dreve.

Informácie o právnych rámcoch zavedených v niektorých vyvážajúcich krajinách možno získať aj z ďalších zdrojov (17). Tieto právne rámce však môžu mať širší rozsah pôsobnosti než vymedzenie zákonnosti v dohovore CITES, t. j. „zákonné predpisy dotyčného štátu na ochranu fauny a flóry“ v súlade s článkom IV dohovoru CITES.

(1) Nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1) a jeho vykonávacie nariadenia, najmä: nariadenie Komisie (ES) č. 865/2006 zo 4. mája 2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (Ú. v. EÚ L 166, 19.6.2006, s. 1); vykonávacie nariadenie Komisie (EÚ) č. 792/2012 z 23. augusta 2012, ktorým sa stanovujú pravidlá vzoru povolení, potvrdení a iných dokladov stanovených v nariadení Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi a ktorým sa mení a dopĺňa nariadenie Komisie (ES) č. 865/2006 (Ú. v. EÚ L 242, 7.9.2012, s. 13); a vykonávacie nariadenie Komisie (EÚ) 2017/1915 z 19. októbra 2017, ktorým sa pozastavuje dovoz exemplárov určitých druhov voľne žijúcich živočíchov a rastlín do Únie (Ú. v. EÚ L 271, 20.10.2017, s. 7).

(2) Pozri článok 4 ods. 2 písm. c) nariadenia (ES) č. 338/97, ktorý sa vzťahuje na druhy uvedené v prílohe B k nariadeniu.

(3) Pozri článok IV ods. 2 písm. b) Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES), ktorý sa vzťahuje na druhy uvedené v prílohe II k dohovoru.

(4) Nariadenie Komisie (EÚ) 2015/870 z 5. júna 2015, ktorým sa v súvislosti s obchodom s druhmi voľne žijúcich živočíchov a rastlín mení nariadenie (ES) č. 865/2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 (Ú. v. EÚ L 142, 6.6.2015, s. 3).

(5) Nariadenie Európskeho parlamentu a Rady (EÚ) č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva (Ú. v. EÚ L 295, 12.11.2010, s. 23).

(6) Oznámenie Komisie z 12.2.2016 – Usmerňujúci dokument k nariadeniu EÚ o dreve, C(2016) 755 final – http://ec.europa.eu/environment/forests/timber_regulation.htm.

(7) Vynútiteľnosť práva, správa a obchod v lesnom hospodárstve (Forest Law Enforcement, Governance and Trade, FLEGT) vychádzajúce z oznámenia Komisie „Vynútiteľnosť práva, správa a obchod v lesnom hospodárstve (FLEGT): návrh akčného plánu EÚ“, COM(2003) 251, a nariadenie Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva (Ú. v. EÚ L 347, 30.12.2005, s. 1).

(8) Pozri článok 8 ods. 3 nariadenia (ES) č. 865/2006.

(9) Uznáva sa, že členské štáty EÚ sú oprávnené odmietnuť vydanie povolenia na dovoz aj na základe článku 4 ods. 1 písm. e), článku 4 ods. 2 písm. c) a článku 4 ods. 2 písm. a) nariadenia (ES) č. 338/97.

(10) V súčasnosti sa to týka Indonézie, kde sa na drevo z druhov uvedených v dohovore CITES vzťahuje aj indonézsky systém overovania zákonnosti pôvodu dreva a na vývoz takéhoto dreva sa vyžaduje platný dokument V-Legal/licencia FLEGT.

(11) V súlade s oznámením Komisie – Vykonávacie usmernenia v oblasti colníctva a FLEGT – verejné zhrnutie (Ú. v. EÚ C 389, 4.11.2014, s. 2).

(12) Pozri rezolúciu č. 14.3 o postupoch dodržiavania pravidiel dohovoru CITES.

(13) Nariadenie Európskeho parlamentu a Rady (EÚ) č. 995/2010.

(14) Nariadenie Rady (ES) č. 2173/2005.

(15) http://capacity4dev.ec.europa.eu/eutr-competent-authorities/dashboard

(16) Pozri poznámku pod čiarou č. 7.

(17) Pozri napríklad http://gftn.panda.org/?202483/Framework-for-Assessing-Legality-of-Forestry-Operations-Timber-Processing-and-Trade. Toto webové sídlo poskytuje informácie o spoločnom rámci pre posudzovanie zákonnosti lesníckych činností, spracovania dreva a obchodu s ním (známeho aj ako spoločný rámec zákonnosti), kontrolnom zozname vypracovanom mimovládnymi organizáciami WWF/GFTN a TRAFFIC, ktorý má vládam a podnikom umožniť prístup k relevantným aspektom zákonov, iných právnych predpisov, administratívnych obežníkov a zmluvných záväzkov, ktoré majú vplyv na lesnícke činnosti, spracovanie dreva a obchodu s ním vo viacerých krajinách (Brazília, Kamerun, Stredoafrická republika, Čína, Kolumbia, Konžská demokratická republika, Gabon, India, Indonézia, Laos, Malajzia, Mjanmarsko, Peru, Konžská republika, Rusko a Vietnam), ako aj pochopenie týchto aspektov.